Адыгэм къызэрилъхуар ягъэгъуащэркъым
Нэгъабэ и кIэуххэм и зы махуэ гуэрым си деж телефонкIэ къэпсэлъащ филологие щIэныгъэхэм я доктор, академик, Адыгеймрэ Къэбэрдей-Балъкъэрымрэ щIэныгъэмкIэ щIыхь зиIэ я лэжьакIуэ ХьэкIуащэ Андрей. «Си лIыжьыщхьэ (дыгъэгъазэм и 27-м и ныбжьыр илъэс 91-рэ ирикъуащи, Тхьэм куэдрэ узыншэу ди япэ иригъэт!) хабзэ пыухыкIа зимыIэ Iэпщэрызауэм сыдихьэхыу соплъ, — къригъэжьащ абы. — Нобэ телевизорымкIэ къигъэлъэгъуа Токов Анатолий сызэрыIуплъэу адыгэфэ есплъащ, ауэ репортажым апхуэдэ лъэпкъ къыхэщакъыми, зищIысыр къыпхуэщIэфын?».
Си егъэджакIуэхэм ящыщу нэхъыфI дыдэу слъагъухэм яхэзбжэ ХьэкIуащэ Андрей къызжиIар хуабжьу згъэщIэгъуащ. Япэрауэ, сригушхуащ и набдзэгубдзаплъагъэм. ЕтIуанэрауэ, сфIэхьэлэмэтащ Iэпщэрызауэхэм зэрыдихьэхыр. Пэжщ, Нурмагомедов Хьэбиб и иужьрей текIуэныгъэхэм апхуэдэхэр игъэбэгъуащ, арщхьэкIэ Андрей зи дуней тетыкIэмрэ дэзыхьэххэмкIэ куэд щIауэ зэтеува нэхъыжьыфIти, и жыджэрагъым дэрэжэгъуэ къызитащ.
ХьэкIуащэм зи гугъу къысхуищIа щIалэм мащIэу сыщыгъуазэт. И унэцIэм хуэдэ, Токъухэ, адыгэхэм дызэриIэр, дауи, сщIэрт, ауэ Тюмень областым хыхьэ Тобольск къалэм къыщалъхуа Александр и къуэ Анатолийти, гулъытэшхуэ хуэсщIатэкъым, зэрыурысым шэч къытезмыхьэу. АрщхьэкIэ…
Интернетым къыщумыгъуэтын щыIэ?! «Токов Анатолий къызыхэкIа лъэпкъыр?» упщIэмкIэ зыщыхуэзгъазэм, жэуап къызет: «1990 гъэм мазаем и 17-м къалъхуащ, Iэпщэрызауэ зэхэтым ехъулIэныгъэкIэ зыкъыщегъэлъагъуэ. ЦIэрыIуэщ Bellator, M-I Global, ACB, Rizin FF, Fight Nights зэгухьэныгъэхэм я жьауэм щIэту щызэуам къихьа текIуэныгъэхэмкIэ. АСВ-м и чемпионщ. Армэ IэпщэрызауэмкIэ курыт хьэлъагъ зиIэхэм я деж къэралым щынэхъ лъэщщ, спортым и мастерщ. И адэр урысщ, и анэр къэбэрдей адыгэщ».
ХьэкIуащэ Андрей икIэщIыпIэкIэ лъэзгъэIэсыжащ къэсщIа хъыбар гуапэр икIи хуабжьу щыгуфIыкIащ. Ар къэзгъэгугъащ, а Iуэхум теухуауэ нэхъыбэ къызэрысщIэу нэхъ зыубгъуауэ Токов Анатолий сытетхыхьыну.
Апхуэдэ Iэмал иджыблагъэ къысхукъуэкIащ, къэралым щынэхъыфI икIи щынэхъ цIэрыIуэ дыдэ «Спорт-Экспресс» газетым и фIыгъэкIэ. Абы и корреспондентым Анатолий дригъэкIуэкIащ интервью зыубгъуа (гъэкIэщIауэ фыкъыщеджэ «Адыгэ псалъэм» и щIышылэ интернет къыдэкIыгъуэхэм — apkbr.ru — ящыщ зым).
«Спорт-экспресс» газетым иджыблагъэ тета интервьюм дыщIыгъужыпхъэщ и ныбжьыр илъэс пщыкIутхум щыщIэдзауэ Токов Анатолий Iэпщэрызауэм жыджэру зэрыхэтыр. Япэу ехъулIэныгъэ ин щиIар 2008 гъэращ — Урысей Федерацэм и чемпион хъуащ.
2017 гъэм зэгурыIуэныгъэ ирищIылIащ «Bellator» американ зэгухьэныгъэ цIэрыIуэм. Абы щригъэкIуэкIа зэIущIитхуми Токовыр щытекIуащ. Иужьу утыку къыщихьар 2019 гъэм жэпуэгъуэм и 4-рщ: США-м и Темукулэ къалэм щыхигъэщIащ Дарпинян Грачэ.
Анатолий и къуэш нэхъыщIэ Владимири Iэпщэрызауэм щыцIэрыIуэщ. Ари «Bellator»-м хэтщ икIи и текIуэныгъэфIхэмкIэ дегъэугуфIэ.
Токов зэкъуэшхэм я утыку итыкIэм дяпэкIэ нэхъ дыкIэлъыплъынущ икIи адыгэлъ зыщIэт щIалэхэм я ехъулIэныгъэхэм шэч хэмылъу дригушхуэнущ, я хъыбарми фыщыдгъэгъуэзэнущ.
Жыласэ Заурбэч.
